Midweek 1 November 2017 | NG Nelspruit Suid
Die jaar snel ten einde, vandag is al die 1e November! Hoe dit ook al sy, ons vertrou dat dit met jou goed gaan. Hiermee ons Midweek nuusbrief om jou op hoogte te hou van gebeure in ons gemeente.
Tema: Rentmeesterskap van jou mense verhoudinge
Boodskap: Ons leer God in die Bybel ken as ‘n God van verhoudinge. Reeds van die begin af was verhoudinge vir Hom belangrik. Verhoudinge in ons lewe is ook belangrik. As dit goed gaan in ons verhoudinge dan is alles maanskyn en rose, maar die dag as dinge verkeerd loop dan voel dit asof dit die einde van die wêreld is.
Jesus gee aan ons die opdrag om mekaar lief te hê (Joh. 15:9, 12, 17). Omdat Hy verwag dat ons mekaar moet liefhê gee Hy ook aan ons die gawe van die liefde (1 Kor. 13). Hy verwag dat liefde deel van ons verhoudinge moet wees. In Ef. 5:21-33 praat Paulus oor die verhouding tussen man en vrou. Alhoewel liefde die basis daarvan vorm gee hy spesifieke raad. Man en vrou moet uit eerbied vir Christus onderdanig wees aan mekaar. Man en vrou moet mekaar dus oplug in die lewe, mekaar laat goed voel. Omdat alles aan die Here behoort (Ps. 24:1-2), moet man en vrou onthou dat hulle maat aan die Here behoort. Eendag moet ons rekenskap gee oor ons rentmeesterskap binne ons verhoudinge.
In Ef. 4:1-2 en Fil. 2:1-4 lees ons meer oor die verhoudinge binne die Gemeente. Eensgesindheid is ‘n prioriteit en sekere eienskappe is nodig om dit te versterk. Paulus noem aspekte soos om beskeie te wees, vriendelik te wees, geduldig, mekaar in liefde te verdra en om in vrede met mekaar te leef. Paulus noem spesifiek dat ons nie selfsugtig moet wees nie, maar nederig moet lewe en nie aan jou eie belange dink nie.
Gebed: Here leer my om ‘n goeie rentmeester van my mense verhoudinge te wees. Amen
* Die volledige preek van Sondag is beskikbaar. Kontak ds. Louis vir ‘n afskrif.
Rentmeesterskap: My Mense-Verhoudinge
Hoekom dink jy is verhoudinge vir God so belangrik?
Watter verskil maak gesonde verhoudinge in ‘n mens se lewe?
Wat dink jy is die belangrikste bestanddeel van ‘n gesonde verhouding met jou medemens?
Stelling: Indien jou verhouding met God nie gesond is nie sal jou ander verhoudinge ook tot ‘n groot mate ongesond wees. Bespreek.
Watter “goeie” raad of advies het jy al by ander gehoor in terme van verhoudinge?
Kyk na die volgende teksgedeeltes en stel vas wat vir jou in elke gedeelte uitstaan rakende verhoudinge?
a. Fil. 2:1-8
b. Ef. 5:21-33
c. 1 Kor. 13
d. Kol 3:18-4:1
Laat die feit dat jy eendag rekenskap voor God moet gee oor jou verhoudinge jou anders optree?
Tot watter mate kom ons as rentmeesters nie altyd ons plig na t.o.v. verhoudings nie?
Wat kan jy persoonlik doen om jou mense-verhoudinge meer in lyn te bring met God se wil?
Here‚ laat ons die geur van u lieflike teenwoordigheid
versprei oral waar ons gaan.
Versadig ons gees met u liefde en lig;
deurdring ons lewe so volkome met die glans van u lig
dat dié wat met ons in aanmerking kom‚
bewus mag word van u warmte en heil.
Laat hulle wat in die skadu’s lewe‚ na ons kyk
en net vir Jesus sien!
Bly so naby ons dat ons lewe soos U s’n sal begin skyn …
Ons vra nie dat die lig op óns val nie‚ liewe Here‚
maar dat dit déúr ons op ander sal skyn
08:30 – Oggenddiens. Tema: Rentmeesterskap van my gawes
Eerskomende Vrydag is nie net sommer ‘n Vrydag nie, dis…
Goed, kom ons kyk wat gebeur alles op hierdie Fees-Vrydag…
Huisouer vir Huis Betlehem
Huis Betlehem in Nelspruit is weer in finansieel ‘n posisie om ‘n Huisouer aan te stel. Indien jy belangstel, of dalk van iemand weet wat mag belangstel, kontak Mariaan Lourens, (Administratiewe Bestuurder, Huis Betlehem Trust), selfoon: 079 490 5095, E-posadres: betlehem@vodamail.co.za.
Geloofsofferbydraes het amptelik gister, 31 Oktober gesluit. Die bedrag wat tot gisteroggend 10:00 ontvang is, staan op R625,000!
Aan elkeen wat so mildelik bygedra het, sê ons baie dankie!
Tot volgende week, groete & seënwense,